CELEX: 
Language: lv
Date: 2017-09-29 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) 2016/1011 papildina, lai precizētu, kā ir jānovērtē tādu finanšu instrumentu nominālā summa, kas nav atvasinātie instrumenti, atvasināto instrumentu nosacītā summa un ieguldījumu fondu tīrā aktīvu vērtība

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai (Etalonu regula), ievieš vienotu satvaru, lai nodrošinātu to etalonu precizitāti un integritāti, kurus izmanto kā atsauci finanšu instrumentos, finanšu līgumos vai ieguldījumu fondos Eiropas Savienībā. Tās mērķis ir veicināt iekšējā tirgus pienācīgu darbību, vienlaikus nodrošinot patērētāju un ieguldītāju augstu aizsardzības līmeni.
            
            
               Šī deleģētā regula ir balstīta uz izvēles pilnvarojumu Etalonu regulā. Subsidiaritātes jautājums ir atrunāts Etalonu regulas ietekmes novērtējumā. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija pilnvaroja Eiropas Vērtspapīru un tirgu iestādi (EVTI) sniegt tai tehnisku konsultāciju par iespējamiem Etalonu regulas deleģētajiem aktiem. EVTI šo konsultāciju Komisijai sniedza 2016. gada 10. novembrī. Lai sagatavotu tehnisko konsultāciju, EVTI rīkoja divas sabiedriskās apspriešanas – vienu laikā no 2016. gada februāra līdz martam (tika publicēta 51 atbilde
                  1
               ) un otru 2016. gada jūnijā (tika publicētas 33 atbildes
                  2
               ). Iestāde 2016. gada 29. februārī rīkoja arī atklātu uzklausīšanu. Komisija piedalījās EVTI darba grupas, kura sagatavoja konsultāciju un atklāto uzklausīšanu, sanāksmēs un deleģētās regulas izstrādē ņēma vērā apspriešanās ietvaros gūtās atbildes. 
            
            
               Respondenti uz EVTI apspriešanu par tehniskā ieteikuma projektu kopumā bija apmierināti ar noteikumiem, kas jāpiemēro, ja nav pieejami dati no EVTI ierosinātajiem datu avotiem. Daži respondenti vēlējās precizēt, ka pieejamo datu izmantošana nenozīmē, ka etalonu administratoriem jebkādi pieejamie dati būs jāpērk par samaksu. Citi ieteica, ka valstu kompetentajām iestādēm un EVTI arī būtu jādara pieejami to attiecīgie datu avoti. 
            
            
               Visbeidzot, EVTI jautāja, vai būtu lietderīgi izmantot licencēšanas līgumus, lai identificētu finanšu instrumentus, kuros kā atsauci izmanto etalonus, jo īpaši attiecībā uz ieguldījumu fondiem. Lielākā daļa respondentu neuzskatīja, ka tas būtu lietderīgi. Tie norādīja, ka jebkāda licencēšanas līgumu obligāta izmantošana būtu pārāk apgrūtinoša, jo īpaši tādēļ, ka lietotājiem nav nekāda likumīga pienākuma sniegt atbildes uz anketas jautājumiem. Respondenti arī pauda šaubas, vai šāda pieeja radītu pilnīgu priekšstatu par etalona izmantošanas pakāpi. Tāpēc EVTI nolēma neminēt licencēšanas līgumu izmantošanu savā konsultācijā, un tā nav minēta šajā deleģētajā aktā.
            
            
               Savukārt Komisija 2016. gadā un 2017. gada pirmajā ceturksnī rīkoja divpusējas sanāksmes ar dažādām ieinteresētām personām, lai apspriestu deleģētos aktus. Tā arī rīkoja divas sanāksmes ar attiecīgo ekspertu grupu, šo sanāksmju laikā ar dalībvalstu finanšu ministriju un uzraudzības iestāžu ekspertiem un Eiropas Parlamenta un EVTI novērotājiem apspriežot deleģētos pasākumus. 
            
            
               Sabiedrība tika aicināta sniegt atsauksmes par Komisijas deleģētās regulas projektu pēc Komisijas starpdienestu iekšējās apspriešanās laikposmā no 2017. gada 22. jūnija līdz 2017. gada 20. jūlijam. Viens respondents norādīja, ka 4. pantā definētais alternatīvu summu un vērtību iespējamais izmantojums varētu gūt labumu no EVTI papildu sniegtām norādēm. Cits respondents ieteica, ka 4. pantā minēto formulējumu “savu labāko iespēju robežās,” būtu jāiekļauj arī 1., 2. un 3. pantā. Tomēr 1., 2. un 3. pantā ir ierosinātas skaidri noteiktas atsauces. Etalonu administratoriem būtu jāspēj tās ievērot. Viņi paši izlemj, no kura avota viņi iegūst datus, bet viņi ir atbildīgi par to, lai dati būtu pareizi.
            
            
               3.DELEĢĒTĀ AKTA JURIDISKIE ASPEKTI
            
            
               1. pantā ir izklāstīta pieeja aprēķinu veikšanai sākotnējā posmā, ja 2. līdz 4. pantā minētie nepieciešamie dati nav pieejami laikā, kad šī deleģētā regula stājas spēkā.
            
            
               2. līdz 4. pantā ir precizēts, kā nominālās summas, nosacītās summas un tīrās aktīvu vērtības būtu jāaprēķina, lai noteiktu, vai etalons būtu atzīstams par kritiski svarīgu. 
            
            
               5. pantā ir noteikts, kā šis aprēķins būtu jāveic, ja pastāv netieša atsauce uz etalonu.
            
            
               KOMISIJAS DELEĢĒTĀ REGULA (ES) …/..
            
            
               (29.9.2017),
            
            
               ar ko Eiropas Parlamenta un Padomes Regulu (ES) 2016/1011 papildina, lai precizētu, kā ir jānovērtē tādu finanšu instrumentu nominālā summa, kas nav atvasinātie instrumenti, atvasināto instrumentu nosacītā summa un ieguldījumu fondu tīrā aktīvu vērtība
            
            
               (Dokuments attiecas uz EEZ)
            
            
               EIROPAS KOMISIJA,
            
         
         
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014
                  3
               , un jo īpaši tās 20. panta 6. punkta a) apakšpunktu,
            
            
               tā kā:
            
            
               (1)Finanšu instrumentu, finanšu līgumu vai ieguldījumu fondu, kuros kā atsauce izmantots etalons, kopējā vērtība ir galvenais kritērijs, lai saskaņā ar Regulu (ES) 2016/1011 attiecīgo etalonu varētu kategorizēt kā kritiski svarīgu, būtisku vai nebūtisku. Tādēļ ir nepieciešams, lai tādu finanšu instrumentu nominālā summa, kas nav atvasinātie instrumenti, atvasināto instrumentu nosacītā summa un ieguldījumu fondu tīrā aktīvu vērtība tiktu aprēķinā vienā un tajā pašā veidā visā Savienībā, nolūkā nodrošināt saskaņotas etalonu kategorijas dalībvalstīs un vienotu Regulas (ES) 2016/1011 piemērošanu.
            
            
               (2)Tāpēc, lai nodrošinātu etalonu uzticamību, finanšu instrumentu nominālā summa, atvasināto instrumentu nosacītā summa un ieguldījumu fondu tīrā aktīvu vērtība būtu jāaprēķina, izmantojot regulatīvus datus, ja tādi ir pieejami.
            
            
               (3)Finanšu instrumentu, finanšu līgumu vai ieguldījumu fondu kopējā vērtība būtu jāaprēķina, ņemot vērā gan tiešas atsauces uz minētajiem finanšu instrumentiem, finanšu līgumiem vai ieguldījumu fondiem, gan netiešas atsauces uz etalonu kombinācijā ar citiem etaloniem. Ja finanšu instruments, finanšu līgums vai ieguldījumu fonds kā atsauci izmanto vairākus etalonus, ir piemēroti šīs vairākās atsauces ņemt vērā, aprēķinot finanšu instrumentu, finanšu līgumu vai ieguldījumu fondu, kuros kā atsauce izmantots etalons, kopējo vērtību, jo šie finanšu produkti ir atkarīgi ne tikai no minētā etalona. Tādēļ ir jākonkretizē kopējās vērtības aprēķināšana netiešu atsauču gadījumā, lai tā būtu tieši piemērojama un konsekventi izmērāma visā Savienībā,
            
            
               IR PIEŅĒMUSI ŠO REGULU.
            
            
               1. pants
                  Tādu finanšu instrumentu nominālā summa, kas nav atvasinātie instrumenti un kolektīvo ieguldījumu uzņēmumu vienības
            
            
               Tādu finanšu instrumentu nominālā summa, kas nav atvasinātie instrumenti un kolektīvo ieguldījumu uzņēmumu vienības, ir emitēto nominālu kopsumma naudas izteiksmē, kas minēta Komisijas Deleģētās Regulas (ES) 2017/585
                  4
                3. tabulas 14. laukā.
            
            
               2. pants
                  Atvasināto instrumentu nosacītā summa
            
            
               Atvasināto instrumentu nosacītā summa, kas minēta Regulas (ES) 2016/1011 20. panta 6. punkta a) apakšpunktā, ir nosacītā vērtība, kura minēta Komisijas Deleģētās regulas (ES) 2017/104
                  5
                2. tabulas 20. laukā. Tomēr, ja minētā nosacītā vērtība ir negatīva, nosacītā vērtība ir vienāda ar absolūto vērtību.
            
            
               Attiecībā uz kredītu atvasināto instrumentu indeksa darījumiem nosacītajai vērtībai piemēro indeksācijas koeficientu, kas iegūts no Deleģētās Regulas (ES) 2017/104 pielikuma 2. tabulas 89. lauka.
            
            
               3. pants
                  Kolektīvo ieguldījumu uzņēmumu tīrā aktīvu vērtība
            
            
               Kolektīvo ieguldījumu uzņēmumu, kas minēti Regulas (ES) 2016/1011 20. panta 6. punkta a) apakšpunktā, tīrā aktīvu vērtība ir viena no turpmāk minētajām vērtībām:
            
            
               (a)attiecībā uz kolektīvo ieguldījumu uzņēmumiem, kam piemēro Eiropas Parlamenta un Padomes Direktīvu 2009/65/ES
                  6
                – tīrā aktīvu vērtība uz vienību, par ko ziņots jaunākajā gada vai pusgada pārskatā, kurš norādīts minētās direktīvas 68. panta 2. punktā, kas reizināta ar vienību skaitu;
            
            
               (b)attiecībā uz kolektīvo ieguldījumu uzņēmumiem, uz kam piemēro Eiropas Parlamenta un Padomes Direktīvu 2011/61/ES
                  7
                – jaunākā pieejamā tīrā aktīvu vērtība, kas minēta Komisijas Deleģētās regulas (ES) Nr. 231/2013
                  8
                104. panta 1. punkta c) apakšpunktā.
            
            
               4. pants
                  Alternatīvu summu un vērtību izmantošana
            
            
               Ja summas vai vērtības, lai aprēķinātu finanšu instrumentu, finanšu līgumu vai ieguldījumu fondu, kuros kā atsauce izmantots etalons, kopējo vērtību, kas minēta 1., 2. un 3. pantā, nav pieejamas vai ir nepilnīgas, Regulas (ES) 2016/1011 20. panta 1. punkta a) apakšpunktā minēto kopējo vērtību un minētās regulas 24. panta 1. punkta a) apakšpunktā noteikto kopējo vidējo vērtību aprēķina, izmantojot alternatīvas summas vai vērtības, tostarp aizstājējvērtības un summas vai vērtības, ko uzrādījuši privāti informācijas sniedzēji, vai atklātus procentu datus, ko aprēķinājuši un publicējuši tirgus dalībnieki, ar noteikumu, ka minēto aizstājējvērtību un summu vai vērtību sniedzējiem ir pietiekami laba reputācija un tās ir pietiekami uzticamas.
            
            
               Administrators, kas izmanto alternatīvas summas vai datus, kopējo summu aprēķina savu labāko iespēju robežās, pamatojoties uz pieejamajiem datiem.
            
            
               Administrators, kas izmanto alternatīvas summas vai datus, kompetentajai iestādei sniedzot paziņojumu saskaņā ar Regulas (ES) 2016/1011 24. panta 3. punktu, iesniedz tai rakstisku sīkāku informāciju par izmantoto datu avotiem.
            
         
         
            
               5. pants
                  Valūta
            
            
               1., 2. un 3. pantā minētās summas un vērtības ir izteiktas EUR. Vajadzības gadījumā summas vai vērtības konvertē, izmantojot dienas euro valūtas maiņas atsauces kursu, ko publicējusi Eiropas Centrālā banka.
            
            
               6. pants
                  Netieša atsauce uz etalonu kombinācijā ar citiem etaloniem
            
            
               Ja etalonu izmanto netieši kombinācijā ar citiem etaloniem, summas vai vērtības Regulas (ES) 2016/1011 20. panta 1. punktā un 24. panta 1. punkta a) apakšpunktā minēto robežvērtību vajadzībām ir viens no turpmāk minētajiem variantiem:
            
            
               (a)etalona svērums procentuālā izteiksmē konkrētajā etalonu kombinācijā, reizināts ar attiecīgā finanšu instrumenta vai ieguldījumu fonda kopējo summu vai vērtību vai vidējo vērtību, ja tāda piemērojama, ja šis svērums ir skaidri norādīts vai ja to var aptuveni noteikt, pamatojoties uz citu pieejamo informāciju;
            
            
               (b)attiecīgā finanšu instrumenta vai ieguldījumu fonda kopējā summa vai vērtība vai vidējā vērtība, ja tāda piemērojama, dalīta ar etalonu skaitu konkrētajā etalonu kombinācijā, ja etalona faktiskais svērums nav skaidri norādīts vai ja to nevar aptuveni noteikt.
            
            
               7. pants
                  Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 29.9.2017
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO.
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO.
                   
               
               
                  
                     (3)
                  OV L 171, 29.6.2016., 1. lpp.
               
               
                  
                     (4)
                  Komisijas 2016. gada 14. jūlija Deleģētā regula (ES) 2017/585, ar ko Eiropas Parlamenta un Padomes Regulu (ES) Nr. 600/2014 papildina attiecībā uz regulatīvajiem tehniskajiem standartiem par finanšu instrumentu atsauces datu standartiem un formātiem un tehniskiem līdzekļiem saistībā ar Eiropas Vērtspapīru un tirgu iestādes un kompetento iestāžu veicamajiem pasākumiem (OV L 87, 31.3.2017., 368. lpp).
               
               
                  
                     (5)
                  Komisijas 2016. gada 19. oktobra Deleģētā regula (ES) 2017/104, ar kuru groza Deleģēto regulu (ES) Nr. 148/2013, ar ko papildina Eiropas Parlamenta un Padomes Regulu (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem un kas attiecas uz regulatīviem tehniskajiem standartiem par minimālajiem datiem, kuri jāsniedz darījumu reģistriem (OV L 17, 21.1.2017., 1. lpp.).
               
               
                  
                     (6)
                  Eiropas Parlamenta un Padomes Direktīva 2009/65/EK (2009. gada 13. jūlijs) par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (OV L 302, 17.11.2009., 32. lpp.).
               
               
                  
                     (7)
                  Eiropas Parlamenta un Padomes 2011. gada 8. jūnija Direktīvu 2011/61/ES par alternatīvo ieguldījumu fondu pārvaldniekiem un par grozījumiem Direktīvā 2003/41/EK, Direktīvā 2009/65/EK, Regulā (EK) Nr. 1060/2009 un Regulā (ES) Nr. 1095/2010 (OV L 174, 1.7.2011., 1. lpp.).
               
               
                  
                     (8)
                  Komisijas Deleģētā regula (ES) Nr. 231/2013 (2012. gada 19. decembris), ar ko papildina Eiropas Parlamenta un Padomes Direktīvu 2011/61/ES attiecībā uz atbrīvojumiem, vispārējiem darbības nosacījumiem, depozitārijiem, saistību īpatsvaru, pārskatāmību un uzraudzību (OV L 83, 22.3.2013., 1. lpp.).